שלום חברים,

אני דיוויד האריס, מנכ"ל הוועד היהודי האמריקני, המדבר אליכם מניו יורק.

ראשית אבקש להודות לחבריי ג'רלד סטיינברג ואולגה דויטש מארגון NGO Monitor על שהזמינו אותנו להשתתף בשיח חשוב זה שהם מנהלים עם חברי כנסת וגורמים בעלי עניין אחרים.

אני מכבד מאוד את מומחיותם לגבי המערכת האקולוגית של העמותות - מיהן, איך הן ממומנות, כיצד הן קשורות זו לזו.

עבודתנו בוועד היהודי האמריקני מתנהלת בעיקר בחזית הדיפלומטית הגלובלית, במיוחד עם ממשלות של למעלה מ-100 מדינות, שאיתן אנו נמצאים בקשר כל שנה.

ולכן, כמסגרת לדבריי, ברצוני קודם כול להריץ לרגע אחורה, לשנת 1975 ולאימוצה של החלטה 3379 בעצרת האו"ם, ההחלטה הידועה לשמצה הגורסת כי "הציונות היא גזענות".

נדרשו 16 שנים, עד 1991, כדי להפוך את ההחלטה הזו. הייתה זו הפעם השנייה בלבד בתולדות האו"ם, כמדומני, שהחלטה כלשהי של עצרת האו"ם בוטלה.

אולם במשך רבות מאותן 16 שנים התנהל וויכוח ער, שבו השתתפתי, בשאלה עד כמה חשובה או לא חשובה הייתה אותה החלטה בדיוק, וכמה הון דיפלומטי צריכה או לא צריכה הייתה ישראל להשקיע כדי לנסות ולבטל את אותה החלטה.

עמדתנו הייתה שיש לבטל אותה.

אצל רבים בישראל, במשך חלק ניכר מאותן 16 שנים, המחשבה הייתה, "עיזבו את זה בשקט, זו רק עוד החלטה של האו"ם. בואו לא נבזבז יותר מדי זמן או נייחס יותר מדי חשיבות לזה".

ואז אני מריץ קדימה ל-2001 - ועידת דרבן - שבה באמת ראינו את ההתגבשות של מה שמקובל לכנות היום "אינטרסקציונליות",

שבה הקבוצות - במיוחד אלה ש-NGO Monitor עוקב אחריהן - באמת חברו יחד והצליחו, למרבה האסון, להעלות את הסוגיות שלהן לסדר היום הגלובלי

באופן כזה שממש הרס את עצם מהותה של הוועידה והוביל לפרישתה של ארצות הברית, ובשנים שלאחר מכן ארצות אחרות שהרחיקו את עצמן.

אחד הלקחים שלמדנו מן הניסיון של 1975 עד 1991, ולאחר מכן הניסיון של 2001, הוא שאיננו יכולים להרשות לעצמנו להתעלם מן התנועה הזו, להמעיט בערכה, או להעמיד פנים

שתנועה זו, המונעת בעיקר בידי ארגונים לא ממשלתיים אך נתמכת בידי כמה ממשלות, כגון זו של איראן כמובן, אבל גם אחרות -

איכשהו לא מזיקה יותר מעקיצות יתושים.

שאנחנו יכולים להרשות לעצמנו לעבור אותן ולהמשיך הלאה.

אני חושב שההיפך הוא הנכון.

אני חושב שחשוב שנתקוף את הסוגיות האלה חזיתית. ואני גם מאמין שחשוב שישראל - אם יורשה לי לומר זאת כידיד של ישראל במשך כל ימי חיי -

תשים את הסוגיה הזו על סדר היום הדיפלומטי שלה, לא רק במישור המולטילטרלי, אלא יותר ויותר במישור הבילטרלי.

משום שמה שאנחנו רואים היום, לפחות מנסיוננו רחב-ההיקף, הוא לא רק את החשודים המיידיים.

כלומר, מה שעושה איראן, מה שעושה פקיסטן, מה שעושה מלזיה - זה לא מפתיע, גם אם זה כואב מאוד. זה לא מפתיע.

ואני לא מדבר על השקעת הון במדינות האלה, לפחות לא לפי שעה. אולי יום אחד זה יהיה סיפור אחר.

אני מדבר על היקום של מדינות אחרות שכן מכירות בזכותה של ישראל להתקיים.

שיש להן יחסים דיפלומטיים בילטרליים עם ישראל, שיש להן פעמים רבות קשרים נמרצים וחסונים במגוון תחומים,

ובשנת 2021, מחפשות יותר ויותר להרחיב ולהעמיק את הקשרים האלה.

ככל שישראל נהיית יותר מתמיד המדינה שהיא התגלמות המאה ה-21, ויותר ויותר מדינות מבקשות גישה לידע ישראלי בעשרות תחומים -

אלה הן אותן מדינות שמצד אחד יוצרות חיבור עם ישראל בדרכים רבות מאוד -

אבל מן הצד השני, מתוך בורות, או עצלות, או אולי סוג של גישה מקיאוולית שטנית שכזו, מנסות לשחק משחק כפול:

להיות בחיבור עם ישראל, ויחד עם זה לאפשר לתמיכה שלהן במערך האו"ם, או לעזרה שלהם לפיתוח ולסיוע, ללכת לארגונים שעצם מטרתם היא להחליש את מדינת ישראל.

אני חושב שחשוב יותר ויותר שנבוא במגע ישיר מאוד עם המדינות האלה, החל, כמובן, באירופה.

לא רק, אבל החל באירופה, ובתוך אירופה - 27 המדינות החברות בגוש האיחוד האירופי.

ואנחנו מבהירים הן כישראלים והן כמותנו - כידידים של ישראל - שלא נסכים יותר למשחק הכפול הזה,

שבו אתם יוצרים חיבור, אתם תומכים, אתם חוגגים את יום העצמאות, אבל מצד שני, מאיזה מכלול סיבות שלא יהיה, אתם מאפשרים לתמיכה שלכם להיות מנוצלת בדרכים שיוצרות דה-לגיטימציה של ישראל,

שמוחקות את ההיסטוריה היהודית, כפי שקיבלנו המחשה רק השבוע באו"ם עם ההחלטה האחרונה בעניין ירושלים.

או, כפי שראינו במקום אחר, שתומכות בצורה כלשהי באלה שהיו רוצים לשלול מהעם היהודי את ריבונותו ואת הגדרתו העצמית.

כך שזהו המסר הבסיסי שלי.

והוועד היהודי האמריקני מוכן בלב ונפש להיות שותף לכל מי שמשתתף בדיון הזה, שמסכים עם ההנחה הבסיסית הזו:

הגיע הזמן שנעלה את הסוגיה הזו על סדר היום הבילטרלי ולא רק על סדר היום המולטילטרלי; להבהיר שיש עין פקוחה היטב על המדינות;

ושנעשה את כל מה שאפשר כדי לעזור למדינות להבין, שבמתכוון או שלא במתכוון, הן מחלישות את עצם זכותה של ישראל לתפקד באופן שוויוני בקהילת האומות.

בגלל אותה מערכת אקולוגית, כמו שאמרתי, של עמותות הנתמכות בידי כמה ממשלות שמשתמשות בכל אמצעי אפשרי להכפיש את ישראל, לבודד את ישראל, לעשות דמוניזציה לישראל ולעשות דה-לגיטימציה לישראל.

אני מאחל לכם, אם כן, כל טוב בדיוניכם ואני חוזר שוב ומדגיש ככל יכולתי:

הוועד היהודי האמריקני והרשת הגלובלית שלנו נמצאים כאן כדי לעזור בכל דרך אפשרית, כידידים ותיקים - והייתי אומר אפילו כידידי נצח - של מדינת ישראל ושל הציונות.